COMUNICAT DE PRESĂ: UMF “Carol Davila” își menține poziția în trei domenii de studiu ale prestigiosul clasament Shanghai Global Ranking of Academic Subjects, Ediția 2024

Universitatea de Medicină și Farmacie ”Carol Davila ” din București este prezentă și în ediția 2024 în trei domenii ale unuia dintre cele mai prestigioase clasamente internaționale, Shanghai Global Ranking of Academic Subjects (GRAS) ( https://www.shanghairanking.com/rankings/gras/2024)

Inclusă în clasamentul Shanghai Global Ranking of Academic Subjects din anul 2017, de la prima ediție, în anul 2024 UMF ”Carol Davila” este singura universitate din România prezentă în domeniile Medicină Clinică, Sănătate Publică și Tehnologie Medicală.

“Menținerea Universității noastre în prestigiosul clasament international Shanghai Global Ranking of Academic Subjects în domeniile Clinical Medicine, Public Health și Medical Technology este meritorie și îmi oferă din nou ocazia de a aduce sincere mulțumiri întregii comunități academice de la UMF “Carol Davila” pentru efortul susținut și solidar de a consolida prestigiul și reputația la nivel international a celei mai vechi și mai titrate universități de medicină și farmacie din România. Este deosebit de îmbucurătoare continuitatea în buna poziționare în clasamentele internaționale și totodată menținerea UMF ”Carol Davila” printre cele mai bune universități din România” a declarat Prof. Univ. Dr. Viorel Jinga, Rector al Universității de Medicină și Farmacie ”Carol Davila” din București.

Clasamentul Shanghai Global Ranking of Academic Subjects (GRAS) evaluează performanțele universităților în 55 de subdomenii (subiecte academice) din 5 mari domenii: Științele naturii, Inginerie, Științele vieții, Științe medicale și Științe sociale. Clasamentul ia în considerare o serie de indicatori academici printre care rezultatele și impactul activității de cercetare, colaborarea internațională și premiile academice internaționale.

Articolul COMUNICAT DE PRESĂ: UMF “Carol Davila” își menține poziția în trei domenii de studiu ale prestigiosul clasament Shanghai Global Ranking of Academic Subjects, Ediția 2024 apare prima dată în umfcd.